En boligblok i Stoldal i Hobro brød i brand søndag eftermiddag. Onsdag er politiets teknikere gået i gang med undersøgelser, som skal afklare, hvorfor boligblokken brændte. Her har de talt med vidner, som bor i boligblokken. Politiet formoder, at branden er opstået i en af blokkens mange lejligheder. - Der var nogle unge mennesker tilstede, da branden brød ud. De har kunnet fortælle os lidt om hændelsesforløbet. Vores teknikere er gået i gang med at undersøge, om det, de har fortalt, stemmer overens med det, man kan se, siger politikommissær Preben Møller, der er leder af efterforskningssektionen i Himmerland. Arbejdet med at sammenligne skaderne i bygningen med vidneforklaringer vil fortsætte de kommende dage. 64 beboere blev evakueret i forbindelse med branden. I 18 lejligheder er skaderne så store, at der vil gå op mod fire måneder, før beboerne kan flytte ind igen. I mellemtiden bliver beboerne genhuset, og i Hobro Idrætscenter har frivillige samlet tøj ind til de beboere, som har mistet alt i branden.
Onsdag tog politiets teknikere hul på undersøgelserne af boligblok i Stoldal i Hobro, som søndag stod i flammer.